CELEX: 32020D1010
Language: el
Date: 2020-07-02 00:00:00
Title: Απόφαση (ΚΕΠΠΑ) 2020/1010 της Επιτροπής Πολιτικής και Ασφάλειας της 2ας Ιουλίου 2020 σχετικά με τον διορισμό του διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη και για την κατάργηση της απόφασης (ΚΕΠΠΑ) 2019/264 (BiH/29/2020)

13.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 224/7
               
            
         ΑΠΟΦΑΣΗ (ΚΕΠΠΑ) 2020/1010 ΤΗΣ ΕΠΙΤΡΟΠΗΣ ΠΟΛΙΤΙΚΗΣ ΚΑΙ ΑΣΦΑΛΕΙΑΣ
         της 2ας Ιουλίου 2020
         σχετικά με τον διορισμό του διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη και για την κατάργηση της απόφασης (ΚΕΠΠΑ) 2019/264 (BiH/29/2020)
         Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
         Έχοντας υπόψη την κοινή δράση 2004/570/ΚΕΠΠΑ του Συμβουλίου, της 12ης Ιουλίου 2004, για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη (1), και ιδίως το άρθρο 6,
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 6 παράγραφος 1 της κοινής δράσης 2004/570/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει τις σχετικές αποφάσεις για τον διορισμό του διοικητή επιχειρήσεων της ΕΕ.
                  
               
                     (2)
                  
                  
                     Στις 8 Οκτωβρίου 2018, η ΕΠΑ αποφάσισε καταρχήν ότι o Υπαρχηγός του Ανώτατου Στρατηγείου Συμμαχικών Δυνάμεων Ευρώπης (SHAPE) θα πρέπει να διοριστεί ως διοικητής επιχειρήσεων της ΕΕ από τις 29 Μαρτίου 2019, εφόσον το ΝΑΤΟ επιβεβαιώσει τη διαθεσιμότητά του.
                  
               
                     (3)
                  
                  
                     Στις 7 Δεκεμβρίου 2018, το Βορειοατλαντικό Συμβούλιο επιβεβαίωσε τη διαθεσιμότητα του Υπαρχηγού του SHAPE να αναλάβει τη θέση του διοικητή επιχειρήσεων της ΕΕ σύμφωνα με τις διευθετήσεις «Βερολίνο +», από τις 29 Μαρτίου 2019.
                  
               
                     (4)
                  
                  
                     Στις 7 Φεβρουαρίου 2019, η ΕΠΑ εξέδωσε την απόφαση (ΚΕΠΠΑ) 2019/264 (2) για τον διορισμό του Υπαρχηγού του SHAPE, αντιστράτηγου Olivier RITTIMANN, ως διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη από τις 29 Μαρτίου 2019.
                  
               
                     (5)
                  
                  
                     Στις 15 Μαΐου 2020, το ΝΑΤΟ αποφάσισε να διορίσει τον υποστράτηγο Brice HOUDET ως Υπαρχηγό του SHAPE, αντικαθιστώντας τον αντιστράτηγο Olivier RITTIMANN από τις 18 Ιουλίου 2020. Ο υποστράτηγος Brice HOUDET θα πρέπει να αντικαταστήσει επίσης, από την εν λόγω ημερομηνία, τον αντιστράτηγο Olivier RITTIMANN στην ιδιότητά του ως διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη.
                  
               
                     (6)
                  
                  
                     Στις 26 Μαΐου 2020, η Στρατιωτική Επιτροπή της Ευρωπαϊκής Ένωσης συμφώνησε να συστήσει τον διορισμό του υποστράτηγου Brice HOUDET ως διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη από την 18η Ιουλίου 2020.
                  
               
                     (7)
                  
                  
                     Συνεπώς, η απόφαση (ΚΕΠΠΑ) 2019/264 θα πρέπει να καταργηθεί.
                  
               
                     (8)
                  
                  
                     Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα.
                  
               
                     (9)
                  
                  
                     Στις 12 και 13 Δεκεμβρίου 2002 το Ευρωπαϊκό Συμβούλιο της Κοπεγχάγης εξέδωσε δήλωση σύμφωνα με την οποία οι διευθετήσεις «Βερολίνο +» και η υλοποίησή τους θα έχουν εφαρμογή μόνο σε όσα κράτη μέλη της Ένωσης είναι ταυτόχρονα είτε μέλη του ΝΑΤΟ είτε συμβαλλόμενα μέρη της «εταιρικής σχέσης για την ειρήνη» και έχουν, ως εκ τούτου, συνάψει διμερείς συμφωνίες ασφάλειας με το ΝΑΤΟ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο υποστράτηγος Brice HOUDET, Υπαρχηγός του Ανώτατου Στρατηγείου Συμμαχικών Δυνάμεων Ευρώπης (SHAPE), διορίζεται σε αντικατάσταση του αντιστράτηγου Olivier RITTIMANN ως διοικητής επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη από τις 18 Ιουλίου 2020.
         
         
            Άρθρο 2
            Η απόφαση 2019/264 (ΚΕΠΠΑ) καταργείται.
         
         
            Άρθρο 3
            Η παρούσα απόφαση αρχίζει να ισχύει από την 18η Ιουλίου 2020.
         
         
            Βρυξέλλες, 2 Ιουλίου 2020.
            
               
                  Για την Επιτροπή Πολιτικής και Ασφάλειας
               
               
                  Η Πρόεδρος
               
               S. FROM-EMMESBERGER
            
         
         
            (1)  ΕΕ L 252 της 28.7.2004, σ. 10.
         
            (2)  Απόφαση (ΚΕΠΠΑ) 2019/264 της Επιτροπής Πολιτικής και Ασφάλειας, της 7ης Φεβρουαρίου 2019, σχετικά με τον διορισμό του διοικητή επιχειρήσεων της ΕΕ για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη και την κατάργηση της απόφασης (ΚΕΠΠΑ) 2017/464 (BiH/27/2019) (ΕΕ L 44 της 15.2.2019, σ. 12).